ET Euroopa Liidu Teataja C 432/16

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2014/C 432/09)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

kaitstud geograafiliste tähiste ja kaitstud päritolunimetuste kohta (2)

MUUTMISTAOTLUS VASTAVALT ARTIKLILE 9

„PRESUNTO DE BARRANCOS” / „PALETA DE BARRANCOS”

EÜ nr: PT-PDO-0105-0010-7.7.2010

KGT ( ) KPN ( X )

1. Spetsifikaadi osa, mida muutmine hõlmab

—

☒

—

☒

—

☐

—

☐

—

☒

—

☐

—

☒

—

☐

—

☒

2. Muudatus(t)e liik

—

☒

—

☐

—

☐

—

☐

3. Muudatus(ed)

3.1. Toote nimetus

Nimetuse „Paleta de Barrancos” lisamine, sest spetsifikaati lisati esijäseme abatüki laagerdamisel saadud toode, mis kuulus varem nimetuse „Paleta de Barrancos” alla.

3.2. Toote kirjeldus

Spetsifikaati ja koonddokumenti lisati toote „Paleta de Barrancos” kirjeldus. Üksikasjalikult on kirjeldatud toote „Paleta de Barrancos” ja selle tooraine füüsikalisi omadusi, võttes arvesse, et tegemist on sea esijäsemest valmistatud tootega, samal ajal kui toodet „Presunto de Barrancos” valmistatakse sea tagajäsemest.

Toote „Paleta de Barrancos” valmistamiseks kasutatakse lõiketükki, mis on omadustelt sarnane toote „Presunto de Barrancos” valmistamisel kasutatava lõiketükiga (v.a kaal), sest mõlemad pärinevad samalt loomalt.

Kaitstud päritolunimetus ei hõlmanud algselt toodet „Paleta de Barrancos”, sest seda valmistati vaid omatarbeks või aeg-ajalt kohalikuks turustamiseks. Tarbimisharjumuste muutumise tõttu ja seepärast, et kasutatakse väiksemaid jaotustükke, mida töödeldakse samal viisil kui toote „Presunto de Barrancos” puhul ja millel on seetõttu samad omadused, on toote „Paleta de Barrancos” valmistamine praegu majanduslikult tulus, tootel on hea maine ja toode vajaks taotletud kaitset.

Käesolev taotlus võimaldab pakkuda tootjatele sobivaid vahendeid, et asjaomaseid tooteid paremini tähistada ja tutvustada, kaitstes tootjaid samal ajal ebaausate tavade eest.

Toote „Paleta de Barrancos” lisamine võimaldab tagada tootjatele õiglase tasu ja anda selget teavet kõnealuse toote eriomaduste ja seose kohta määratletud geograafilise piirkonnaga. Lisaks on tarbijatel võimalus osta neid tooteid turvalisel ja usaldusväärsel viisil.

3.3. Tootmismeetod

Järgnevas tabelis kirjeldatakse tootmisetappide kestust ning sööda päritolu ja kvaliteeti. Lisaks märgitakse, et nuumamine ja lõppnuumamine rohumaal (regime de montanheira) peab kestma vähemalt 60 päeva, mille jooksul peetakse loomi rohumaal vabas õhus, et nad toituksid ainult looduses leitavast söödast (st rohust ja tõrudest). Just osutatud söötmisviis tagab, et sealihal on toodete „Presunto de Barrancos” ja „Paleta de Barrancos” valmistamiseks vajalikud omadused.

Etapid Kestus Tooraine geograafilisest piirkonnast pärit sööt Põrsad 45–60 päeva Emapiim, lisaks võib anda segasööta Kasvuperiood > 8,5 kuud Teravili, saagikoristusjäätmed, looduslike ja kultiveeritud rohumaade rohi Nuumamine ja lõppnuumamine > 60 päeva Ainult rohumaal leitav sööt

Seoses toote „Paleta de Barrancos” lisamisega on täpsustatud tootmisetappide kestust. Järgmises tabelis esitatakse mõlema toote tootmise etappide kestus:

Etapp Kestus Tagatükk Abatükk Soolamine 1–1,5 päeva kg kohta 1–1,5 päeva kg kohta Esmane laagerdamine 25–45 päeva 25–45 päeva Kuivatamine ja laagerdamine > 6 kuud > 4 kuud Järelvalmimine > 6 kuud > 4 kuud

3.4. Märgistus

Sõltuvalt tootest sisaldab märgistus ühte järgmistest märgetest: „Presunto de Barrancos – Denominação de Origem Protegida” või „Paleta de Barrancos – Denominação de Origem Protegida”.

Tühistati teabe esitamise nõue minimaalse säilivusaja, partii numbri, tootja nime või ärinime ja aadressi kohta, sest kõnealune nõue on juba sätestatud toodete märgistamist käsitlevates üldistes õigusaktides. Koostisosade loetelu esitamine on kohustuslik ainult siis, kui sinki on töödeldud oliiviõli ja jahvatatud pipraga.

Siseriiklike nõuete täitmiseks sätestati kohustus esitada toote märgistusel sertifitseerimistähis, mis sisaldab toote nimetust ja asjakohast märget, kontrolliasutuse nimetust ja partii numbrit.

3.5. Erieeskirjad viilutamise, riivimise ja pakendamise kohta

Kuna toote tükeldamine ja viilutamine on kontrollimise alla kuuluvad tootmisetapid, tühistati nendega seotud kohapiirang, sest see ei mõjutada toote omadusi ning piirab mitmekesiste esitlusviiside kasutamist toote turustamisel.

3.6. Kontrolliasutus ja tootjarühm

Toote nõuetelevastavuse eest vastutav kontrolliasutus on AGRICERT – Certificação de Produtos Alimentares Lda; uus tootjarühm on ACPA – Associação de Criadores de Porco Alentejano.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„PRESUNTO DE BARRANCOS” / „PALETA DE BARRANCOS”

EÜ nr: PT-PDO-0105-0010-7.7.2010

KGT ( ) KPN ( X )

1. Nimetus

„Presunto de Barrancos” / „Paleta de Barrancos”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Selle toote kirjeldus, mida punktis 1 esitatud nimetus tähistab

Toodet „Presunto de Barrancos” valmistatakse alentejo tõugu täiskasvanud sigade (Sus ibericus) (kelle tapavanus on 12–20 kuud) tagatükist, mida soolatakse, kuivatatakse ja laagerdatakse, kuid ei suitsutata.

Kuju ja välimus: lõige on pikk ja väljavenitatud, stiliseeritud, vastavalt traditsioonidele on tegemist kas kaldlõikega või teravatipuliseks viimistletud lõikega. Toode on kaetud kamaraga, liigne rasv võib olla trimmitud ja sõrga ei ole eemaldatud, mis lihtsustab toote ära tundmist.

Pärast vähemalt kuus kuud kestnud kuivatamist ja laagerdamist ning vähemalt kuus kuud kestnud järelvalmimist keldris on toote minimaalne kaal 5 kg, värv varieerub iseloomulikust roosast kuni lillakas-punaseni ning lõikekohal on näha lihastevahelist rasvkudet.

Toodet „Presunto de Barrancos” võib müüa tervena, tükeldatult (kondiga või ilma) või viilutatult.

Toodet „Paleta de Barrancos” valmistatakse alentejo tõugu täiskasvanud sigade (Sus ibericus) (kelle tapavanus on 12–20 kuud) abatükist, mida soolatakse, kuivatatakse ja laagerdatakse, kuid ei suitsutata.

Kuju ja välimus: lõige on pikk ja väljavenitatud, stiliseeritud, vastavalt traditsioonidele on tegemist kas kaldlõikega või ümara lõikega. Toode on kaetud kamaraga, liigne rasv võib olla trimmitud ja sõrga ei ole eemaldatud, mis lihtsustab toote ära tundmist.

Pärast vähemalt neli kuud kestnud kuivatamist ja laagerdamist ning vähemalt neli kuud kestnud järelvalmimist keldris on toote minimaalne kaal 3 kg, värv varieerub iseloomulikust roosast kuni lillakas-punaseni ning lõikekohal on näha lihastevahelist rasvkudet.

Toodet „Paleta de Barrancos” võib müüa tervena, tükeldatult (kondiga või ilma) või viilutatult.

3.3. Tooraine (üksnes töödeldud toodete puhul)

Toodete „Presunto de Barrancos” / „Paleta de Barrancos” valmistamiseks tohib kasutada ainult selliste alentejo tõugu sigade lihakehi, kes on sündinud ja kasvanud tooraine tootmise kohana määratletud geograafilises piirkonnas, keda on seal söödetud ja kes on seal tapetud.

„Presunto de Barrancos” valmistatakse värskest tagatükist, mille kaal on üle 6 kg.

„Paleta de Barrancos” valmistatakse värskest abatükist, mille kaal on üle 4 kg.

3.4. Sööt (üksnes loomse päritoluga toodete puhul)

Põrsaid söödetakse vähemalt 45 päeva emapiimaga, lisaks on lubatud anda segasööta. Pärast võõrutamist algab põrsaste kasvu etapp, mis kestab kuni rohumaal toimuva nuumamiseni (regime de montanheira). Kasvuetapp lõpeb septembris-oktoobris ning selle etapi ajal antakse loomadele söödaks teravilja, kontsentreeritud sööta ja saagikoristusjäätmeid, mis on pärit tooraine tootmise geograafilisest piirkonnast.

Rohumaal toimuvat nuumamis- ja lõppnuumamisetappi iseloomustab peamiselt asjaolu, et loomi karjatatakse vabas õhus ja seega toituvad nad ainult rohumaal kasvavast rohust ja seal leiduvatest tõrudest. Kõnealuse etapi kestus ühtib rohumaadel kasvavate tammede ja korgitammede tõrude valmimisega, mis toimub tavaliselt ajavahemikul oktoobrist-novembrist kuni jaanuari-veebruarini. Loomi peetakse osutatud söödarežiimil vähemalt 60 päeva jooksul, mis tagab, et sealihal on toodete „Presunto de Barrancos” ja „Paleta de Barrancos” valmistamiseks vajalikud omadused.

Tootmisetapid Kestus Tooraine geograafilisest piirkonnast pärit sööt Põrsas 45–60 päeva Emapiim, lisaks võib anda segasööta Kasvatamine > 8,5 kuud Teravili, saagikoristusjäätmed, looduslike ja kultiveeritud rohumaade rohi Nuumamine ja lõppnuumamine > 60 päeva Ainult rohumaal leitav sööt

3.5. Tootmise erietapid, mis peavad toimuma määratletud geograafilises piirkonnas

Loomad peavad olema sündinud, kasvanud, nuumatud (rohumaal toimuv nuumamine ja lõppnuumamine) ja tapetud tooraine tootmise kohana määratletud geograafilises piirkonnas. Toote valmistamine, laagerdamine ja kuivatamine peavad toimuma töötlemiskohana määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Ei kohaldata

3.7. Erieeskirjad märgistamise kohta

Sõltuvalt tootest sisaldab märgistus ühte järgmistest märgetest: „Presunto de Barrancos – Denominação de Origem Protegida” või „Paleta de Barrancos – Denominação de Origem Protegida”.

4. Geograafilise piirkonna täpne määratlus

Tooraine tootmise geograafiline piirkond hõlmab järgmisi haldusüksusi (concelhos):

Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior (v.a S. João Baptista), Elvas (v.a S. Pedro), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (v.a S. Matias do Castelo), Grândola (v.a Melides), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, CastroVerde, Ferreira do Alentejo, Ourique, Odemira (v.a Vila Nova de Mil Fontes ja S. Teotónio), Santiago de Cacém (v.a Santo André), Sines.

Töötlemise geograafiline piirkond hõlmab järgmisi haldusüksusi (concelhos): Barrancos.

5. Seos geograafilise piirkonnaga

5.1. Geograafilise piirkonna eripära

Piirkonna mullastiku- ja kliimatingimuste ning kõrguse tõttu merepinnast on Pürenee poolsaare edelaosas tekkinud ainulaadne põllumajanduslike ning metsa- ja rohumaade kooslus (portugali keeles montado).

Osutatud ökosüsteem on maailmas ainulaadne ning sademete vähesusest tingituna on sellele iseloomulikud tammede perekonda kuuluvad liigid, liigkuivusega kohastunud taimestik ja rohttaimede levik.

Sõltuvalt valitsevast liigist liigitatakse rohumaid kas korgitamme (Quercus suber), iilekstamme (Quercus rotundifolia) või segatüüpi (esineb mõlemat liiki) rohumaadeks. Rohumaatüübi geograafiline levik muutub rannikust sisemaa poole liikudes, sest Atlandi ookeanist mõjutatud kliimatingimuste tõttu on lääne pool ülekaalus korgitammed (Quercus suber) ja ida pool iilekstammed (Quercus rotundifolia).

Lõuna-Portugalile on iseloomulik korgi- ja iilekstammedega maastik, mille pinnavorm on kergelt laineline, piirkonna aluspinnas on kaljune ja pinnas väheviljakas. Piirkonnas tegeletakse peamiselt metsanduse ja loomade karjatamisega. Napp ja isetekkeline alustaimestik sobib sigadele söödaks. Kirjeldatud ökosüsteem aitab säilitada pinnast ja vältida selle erosiooni ning tagab olulise söödaressursi – tõrude – olemasolu.

Barrancose haldusüksuse territooriumil on väljakujunenud ainuomased pinnase- ja ilmastikuolud, mida mõjutab Serra Morena mäestiku lähedus, piirkonna kõrgus merepinnast (üle 350 meetri) ning Argila jõe ja Murtigão oja lähedus.

Suurel kõrgusel asuvale piirkonnale on iseloomulik vahemereline mikrokliima, valitsevad loode- (NW) ja läänetuuled (W), mis võivad saavutada maksimumkiiruseks kuni 60 km/h, aasta suhteline õhuniiskus on 70 %, maksimumtemperatuur ulatub juulis ja augustis 38–40 °C ning miinimumtemperatuur langeb detsembris-jaanuaris 3–5 °C.

Mikrokliima võimaldab tooteid kuivatada ja laagerdada ning lasta neil järelvalmida looduslikes tingimustes ilma, et tooteid oleks vaja suitsutada. Viimati nimetatud meetodit kasutatakse Portugali kõigis muudes piirkondades, kus sinke valmistatakse.

See eriline kohalik tootmismeetod on autentne ja püsinud peaaegu muutumatuna läbi aegade.

5.2. Toote eripära

Toodetel „Presunto de Barrancos” ja „Paleta de Barrancos” lastakse Barrancose haldusüksuse mikrokliimas valmida looduslikes tingimustes. Tänu suvisele kõrgele temperatuurile hakkavad tooted tasapisi „higistama”, mistõttu imbub oleiinhape lihaskiududesse, säilitades kogu toote ulatuses sellele ainuomase aroomi, organoleptilised omadused ja maitse (rasvkoe konsistents ja tekstuur, pehmus) ning parandades toote lõhnaomadusi.

Tooted on valmistatud eranditult alentejo tõugu sigadest, kelle geneetiline eripära aitab kaasa lihasesisese rasvkoe tekkele, mis annab tootele marmorja struktuuri.

Maitse on kerge ja õrn, pisut soolane ja kohati kergelt vürtsika järelmaitsega, liha on väga õrn ja mahlane. Toode on aromaatne, selle tekstuur on vaid pisut kiuline ja seega väga pehme. Rasv on läikiv, pärlendav-valge, aromaatne ja meeldiva maitsega. Toote konsistents sõltub sigade söödast ja tarbitud tammetõrude kogusest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Alentejo tõugu sead on piirkonna rohumaade ressursside parimad tarbijad ja suudavad need tõhusalt lihaks muuta. Toodete „Presunto de Barrancos” ja „Paleta de Barrancos” valmistamisel toetutakse loodusressursi eeskujulikule kasutamisele ja alentejo tõugu sigade ainevahetuse eripärale, mis üheskoos tagavad konkreetse geograafilise piirkonnaga tihedalt seotud ainulaadsete omadustega tooraine olemasolu.

Tooraine tootmise geograafiline piirkond hõlmab haldusüksusi, kus on palju korgi- ja iilekstammedega kaetud rohumaid, mis loob soodsad tingimused alentejo tõugu sigade pidamiseks.

Toodete valmistamisel kasutatav liha saadakse rohumaal kasvatatud sigadelt, keda kontrollitakse alates sündimisest, ning lihal on erilised kvaliteediomadused, mis on otseselt seotud loomade söödarežiimiga. Loomade ekstensiivne karjatamine rohumaadel, kus leidub palju tõrusid, aitab kaasa pehme ja polüküllastumata rasvhapetest rikka rasvkoe tekkele.

Tootmise ja töötlemise geograafilise piirkonna mikrokliima võimaldab tooteid „Presunto de Barrancos” ja „Paleta de Barrancos” kuivatada ja laagerdada ning lasta neil järelvalmida loomulikul teel, ilma tooteid suitsutamata. Muudes tootmispiirkondades sellist tehnoloogiat ei kasutata, mistõttu eristuvad vaatlusalused tooted selgelt muudest sama tüüpi toodetest.

Töötlemise geograafilise piirkonna kliimatingimused võimaldavad tootmist looduslikes kliimatingimustes aeglaselt ja pika aja jooksul ning sellistes temperatuuri- ja õhuniiskuse tingimustes, mis tagavad iseloomuliku tekstuuri, lõhna ja maitsega toote, mis on kooskõlas selle tuntuse ja mainega.

http://www.dgadr.mamaot.pt/images/docs/val/dop_igp_etg/Valor/CE_Presunto_Paleta_Barrancos_DOP.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.